b'\n_START_ARTICLE_\nLeangkollen\n_START_PARAGRAPH_\nLeangkollen, ogs\xc3\xa5 omtalt som Leangkollen hotell og liknende, er et kurs- og konferansehotell i Bleiker\xc3\xa5sen i Asker i Akershus med utsikt over Oslofjorden. T\xc3\xb8mmerhuset ble opprinnelig bygd under andre verdenskrig, etter tysk forbilde som landssted for partif\xc3\xb8reren Vidkun Quisling. Etter krigen ble eiendommen overtatt av Norsk Sj\xc3\xb8mannsforbund som  ferie- og kurssted. Det har blitt ombygd og utbygd en rekke ganger siden. I 1970 ble det hotell. Dagens Quality Hotel Leangkollen hadde i 2019 98 gjesterom med 146 senger.\n_START_SECTION_\nHistorikk\n_START_PARAGRAPH_\nEiendommen tilh\xc3\xb8rte opprinnelig Bleiker (Bleker) g\xc3\xa5rd som i 1865 rydda til husmannsplassen Br\xc3\xa5ten p\xc3\xa5 stedet. _NEWLINE_Quisling, leder i det nasjonalistiske fascistpartiet Nasjonal Samling (NS) f\xc3\xb8r og under krigen, kj\xc3\xb8pte eiendommen i 1941. Han begynte i hemmelighet \xc3\xa5 bygge fire lafta t\xc3\xb8mmerhytter p\xc3\xa5 i alt 600 m\xc2\xb2, blant annet en stor gildehall. Anlegget ble tegna av Wilhelm K. Essendrop, arkitekten som ogs\xc3\xa5 stod bak ombygginga av Villa Grande p\xc3\xa5 Bygd\xc3\xb8y TIL Quislings f\xc3\xb8rerbolig \xc2\xabGimle\xc2\xbb. Anlegget ble p\xc3\xa5 folkemunne, og i avisomtaler etter krigen, kalt \xc2\xab\xc3\x98rneredet\xc2\xbb etter Hitlers Berchtesgaden. Bygningene ble utstyrt med verdifullt innbo beslaglagt og stj\xc3\xa5let fra Norske Selskap og privatpersoner. Stedet ble ikke ferdig, og det ble aldri tatt i bruk._NEWLINE_Etter frigj\xc3\xb8ringa i 1945 overtok den norske staten eiendommen ved Direktoratet for fiendtlig eiendom som solgte det til Norsk Sj\xc3\xb8mannsforbund i 1947. Stedet fikk da navnet \xc2\xabLeangkollen\xc2\xbb og ble opprusta. Det \xc3\xa5pna i 1948 som ferie- og rekreasjonssted for norske sj\xc3\xb8folk, og som fagskole, med 35 overnattingsplasser. _NEWLINE_I 1958 ble det bygd internatfl\xc3\xb8y og forelesningssal, og Leangkollen ble brukt som kurssted for organisasjoner. Fra 1970 dreiv Norsk Sj\xc3\xb8mannsforbund eiendommen som et reint kommersielt kurs- og konferansehotell. I 1999 inngikk forbundet leieavtale med Choice Hotels som siden har st\xc3\xa5tt for drifta. Hotellet skifta samtidig navn til Quality Hotel Leangkollen. _NEWLINE_Leangkollen-konferansen, p\xc3\xa5 engelsk kalt Leangkollen Conference, er en to dager lang konferanse som har blitt arrangert av Den Norske Atlanterhavskomit\xc3\xa9 i februar hvert \xc3\xa5r siden 1965. Da m\xc3\xb8tes norske og utenlandske eksperter for \xc3\xa5 diskutere forsvars-, utenriks- og sikkerhetspolitikk. Konferansen \xc3\xa5pner ofte p\xc3\xa5 Nobelinstituttet i Oslo, mens resten av programmet foreg\xc3\xa5r p\xc3\xa5 Leangkollen konferansesenter i Asker.'